《解语花 咏美人捧茶》
清代·万锦雯

春光欲醉，昼漏初长，绣阁抛针线。重匀娇面。薰笼畔、漫把凤团线碾。

银涛轻溅。早桧雨、松风满院。捧碧瓯、半亸鸾钗，款步花枝颤。

翠袖暗笼金钏。对清香颜色，一般婉娈。流莺低啭。

惊午梦、唤觉江郎还倦。倩题团扇。指架上、荼糜开遍。

待饮干、去捲珠帘，放入双栖燕。

作者简介：万锦雯，字云绂。宜兴人。顺治十二年进士，官中书舍人。